Ψήφισμα του Ευρωπαϊκού Κοινοβουλίου

το οποίο περιλαμβάνει τις παρατηρήσεις που είναι ενσωματωμένες στην απόφαση σχετικά με τη χορήγηση απαλλαγής στην Επιτροπή όσον αφορά την εκτέλεση των έκτου, έβδομου, όγδοου και ένατου Ευρωπαϊκών Ταμείων Ανάπτυξης για το οικονομικό έτος 2003

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη την έκθεση σχετικά με τη συνέχεια που δόθηκε στις απαλλαγές για το 2002 [COM(2004) 0648 — C6-0126/2004],

έχοντας υπόψη τους ισολογισμούς και τους λογαριασμούς των 6ου, 7ου, 8ου και 9ου Ευρωπαϊκών Ταμείων Ανάπτυξης για το οικονομικό έτος 2003 [COM(2004) 0667 — C6-0165/2004],

έχοντας υπόψη την ετήσια έκθεση του Ελεγκτικού Συνεδρίου σχετικά με τις δραστηριότητες των έκτου, έβδομου, όγδοου και ένατου Ευρωπαϊκών Ταμείων Ανάπτυξης για το οικονομικό έτος 2003, μαζί με τις απαντήσεις των θεσμικών οργάνων [1],

έχοντας υπόψη τη δήλωση αξιοπιστίας του Ελεγκτικού Συνεδρίου σχετικά με τα Ευρωπαϊκά Ταμεία Ανάπτυξης [2],

έχοντας υπόψη το ψήφισμά του της 1ης Μαρτίου 2001 σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για την αναπτυξιακή πολιτική της Ευρωπαϊκής Ένωσης [3],

έχοντας υπόψη το ψήφισμά του της 22ας Απριλίου 2004 σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για την οικοδόμηση του κοινού μας μέλλοντος: προκλήσεις πολιτικής και δημοσιονομικά μέσα της διευρυμένης Ένωσης 2007-2013 [4],

έχοντας υπόψη την ετήσια έκθεση δραστηριοτήτων του γραφείου συνεργασίας EuropeAid για το 2003,

έχοντας υπόψη την ετήσια έκθεση του 2004 της Επιτροπής προς το Συμβούλιο και το Ευρωπαϊκό Κοινοβούλιο για την αναπτυξιακή πολιτική και την εξωτερική βοήθεια της ΕΚ [COM(2004) 0536],

έχοντας υπόψη τις συστάσεις του Συμβουλίου της 8ης Μαρτίου 2005 (6865/2005 — C6-0078/2005, 6866/2005 — C6-0079/2005, 6867/2005 — C6-0080/2005, 6868/2005 — C6-0081/2005),

έχοντας υπόψη το άρθρο 33 της εσωτερικής συμφωνίας της 20ής Δεκεμβρίου 1995 μεταξύ των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής βοήθειας στο πλαίσιο του δεύτερου χρηματοοικονομικού πρωτοκόλλου που επισυνάπτεται στην τέταρτη σύμβαση ΑΚΕ-ΕΚ [5],

έχοντας υπόψη το άρθρο 32 της διεθνούς συμφωνίας της 18ης Σεπτεμβρίου 2000 μεταξύ των εκπροσώπων των κυβερνήσεων των κρατών μελών που συνήλθαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής βοήθειας στο πλαίσιο του χρηματοδοτικού πρωτοκόλλου που επισυνάπτεται στη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της αφετέρου, που υπογράφηκε στο Κοτονού (Μπενίν) στις 23 Ιουνίου 2000, και τη διάθεση χρηματοοικονομικής ενίσχυσης στα υπερπόντια κράτη και εδάφη στα οποία έχει εφαρμογή το τέταρτο μέρος της Συνθήκης ΕΚ [6],

έχοντας υπόψη το άρθρο 74 του δημοσιονομικού κανονισμού της 16ης Ιουνίου 1998, που εφαρμόζεται στην αναπτυξιακή χρηματοδοτική συνεργασία στο πλαίσιο της τέταρτης Σύμβασης ΑΚΕ-ΕΚ [7],

έχοντας υπόψη τα άρθρα 119 και 120 του δημοσιονομικού κανονισμού της 27ης Μαρτίου 2003, που εφαρμόζεται στο 9ο Ευρωπαϊκό Ταμείο Ανάπτυξης [8],

έχοντας υπόψη τα άρθρα 70, 71 (τρίτη περίπτωση) και το παράρτημα V του κανονισμού του,

έχοντας υπόψη την έκθεση της επιτροπής ελέγχου του προϋπολογισμού και τη γνωμοδότηση της επιτροπής ανάπτυξης (A6-0069/2005),

A. λαμβάνοντας υπόψη ότι το άρθρο 119 του δημοσιονομικού κανονισμού της 27ης Μαρτίου 2003 απαιτεί από την Επιτροπή να λαμβάνει όλα τα κατάλληλα μέτρα για να ανταποκριθεί στις παρατηρήσεις που συνοδεύουν την απόφαση απαλλαγής και να συντάσσει έκθεση, μετά από αίτημα του Ευρωπαϊκού Κοινοβουλίου, σχετικά με τα μέτρα που έλαβε σε συνέχεια αυτών των παρατηρήσεων και σχολίων,

B. λαμβάνοντας υπόψη ότι η μεταρρύθμιση της διαχείρισης της εξωτερικής βοήθειας της ΕΚ δρομολογήθηκε τον Μάιο του 2000 [9] και η μεταρρύθμιση της αναπτυξιακής πολιτικής της ΕΚ τον Νοέμβριο του 2000 [10].

Γ. λαμβάνοντας υπόψη ότι η συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των μελών της, αφετέρου, που υπογράφηκε στο Κοτονού στις 23 Ιουνίου 2000 (Συμφωνία του Κοτονού) [11], τέθηκε σε ισχύ την 1η Απριλίου 2003,

1. εκτιμά ότι η αναπτυξιακή πολιτική αποτελεί ουσιαστικό στοιχείο της εξωτερικής δράσης της Ένωσης, στόχος της οποίας είναι η εξάλειψη της φτώχειας με την ενίσχυση των κοινωνικών υποδομών, της εκπαίδευσης και της υγείας, την αύξηση των δυνατοτήτων παραγωγής του φτωχού πληθυσμού και τη χορήγηση ενίσχυσης στις ενδιαφερόμενες χώρες ώστε να μπορέσουν να τονώσουν την ανάπτυξη και τις τοπικές δυνατότητες· τονίζει ότι η επίτευξη των Αναπτυξιακών Στόχων της Χιλιετίας θα αποτελούσε μείζον βήμα προς την κατεύθυνση της επίτευξης αυτού του στόχου· εκτιμά ότι το ΕΤΑ είναι σημαντικό εργαλείο για την υλοποίηση της πολιτικής αυτής στις χώρες ΑΚΕ και ότι η αποτελεσματικότητά του πρέπει να ενισχυθεί με την εντονότερη εστίαση σε δράσεις που στοχεύουν στην εξάλειψη της φτώχειας και με την ταχύτερη εκτέλεσή του η οποία θα συνοδεύεται από μεγαλύτερη διαφάνεια, περισσότερη υπευθυνότητα και σεβασμό των αρχών της χρηστής δημοσιονομικής διαχείρισης·

2. αναγνωρίζει τις προσπάθειες της Επιτροπής να εστιάσει τις αναπτυξιακές δράσεις της στην επίτευξη των Αναπτυξιακών Στόχων της Χιλιετίας, συμπεριλαμβανομένου του εντοπισμού δέκα βασικών δεικτών· χαιρετίζει την χρήση αυτών των βασικών δεικτών στις ενδιάμεσες επισκοπήσεις του ΕΤΑ για την αξιολόγηση της προόδου προς την κατεύθυνση της εξάλειψης της φτώχειας· ζητεί από την Επιτροπή να εντείνει τις προσπάθειές της προς την κατεύθυνση αυτή και συνιστά να διατεθεί το 35 % των δαπανών της Ευρωπαϊκής Ένωσης για την αναπτυξιακή συνεργασία στην υλοποίηση των αναπτυξιακών στόχων της χιλιετίας·

3. αναγνωρίζει τα προβλήματα που παρουσιάζει η μέτρηση του αντίκτυπου της κοινοτικής βοήθειας στην επίτευξη των Αναπτυξιακών Στόχων της Χιλιετίας σε περιβάλλοντα πολλαπλών χορηγιών· εκφράζει αποδοκιμασία για το γεγονός ότι η Επιτροπή δεν έχει καταβάλει προσπάθειες για τη θέσπιση ενός κατάλληλου μηχανισμού μέτρησης αυτού του αντίκτυπου και κατά συνέπεια, αρκείται στη μέτρηση της προόδου των αναπτυσσόμενων χωρών προς την κατεύθυνση της επίτευξης των Αναπτυξιακών Στόχων της Χιλιετίας· εκφράζει αποδοκιμασία για το γεγονός ότι οι απαντήσεις της Επιτροπής στο ερωτηματολόγιο της επιτροπής ανάπτυξης είναι ιδιαίτερα ασαφείς όσον αφορά την ενσωμάτωση των Αναπτυξιακών Στόχων της Χιλιετίας στις αναπτυξιακές δράσεις της Επιτροπής·

4. χαιρετίζει τις βελτιώσεις που πραγματοποίησε η Επιτροπή στο σύστημα υποβολής εκθέσεων που εφαρμόζει και αναγνωρίζει τη βελτιωμένη ποιότητα της ετήσιας έκθεσης 2004 για την αναπτυξιακή πολιτική και την εξωτερική βοήθεια της ΕΚ [COM(2004) 0536 και SEC(2004) 1027]·

5. αποφασίζει να καθιερώσει τη διεξαγωγή ετήσιας συζήτησης της ολομέλειας σχετικά με την ετήσια έκθεση της Επιτροπής για την αναπτυξιακή πολιτική και την εξωτερική βοήθεια·

6. εκφράζει επιδοκιμασία για το γεγονός ότι από το συνολικό ποσό χρηματοδότησης των 4. 079 εκατ. ευρώ που διατέθηκε για τις χώρες ΑΚΕ το 2003 (ΕΤΑ και γενικός προϋπολογισμός της ΕΕ), το 33 % (1. 346 εκατ. ευρώ) αφορούσε υποδομές και υπηρεσίες κοινωνικού χαρακτήρα· αποδοκιμάζει το γεγονός ότι μόνο 62 εκατ. ευρώ (1,5 %) διατέθηκαν για τη βασική εκπαίδευση και 212 εκατ. ευρώ (5,2) για βασικές δαπάνες στον τομέα της υγείας· παροτρύνει την Επιτροπή να αυξήσει τις πιστώσεις που διαθέτει γι αυτούς τους τομείς και ζητεί να διατίθεται το 20 % των δαπανών της Ευρωπαϊκής Ένωσης για την αναπτυξιακή συνεργασία στη βασική εκπαίδευση και την υγεία στις αναπτυσσόμενες χώρες·

Λογαριασμοί

7. επισημαίνει ότι οι ισολογισμοί και οι λογαριασμοί υποβλήθηκαν αργά· επισημαίνει ότι σύμφωνα με τον προγραμματισμό, ο εκσυγχρονισμός των λογαριασμών των ΕΤΑ θα ολοκληρωθεί μέσα στις καθορισμένες προθεσμίες· αναμένει την έκθεση του λογιστή της Επιτροπής σχετικά με την κατάσταση των λογαριασμών της Επιτροπής, συμπεριλαμβανομένων των λογαριασμών των ΕΤΑ, την 1η Ιανουαρίου 2005· ζητεί να τηρείται ενήμερο για την πρόοδο του εκσυγχρονισμού του νέου ολοκληρωμένου μηχανογραφικού συστήματος (ABAC-FED)·

8. επισημαίνει ότι, μολονότι τα κονδύλια των ταμείων ανάπτυξης που διαχειρίζεται η ΕΤΕπ δεν ελέγχονται ούτε από το Ελεγκτικό Συνέδριο ούτε από το Κοινοβούλιο στο πλαίσιο της διαδικασίας απαλλαγής, ενσωματώνονται στους λογαριασμούς του ΕΤΑ· θεωρεί ότι η διαφάνεια θα αυξηθεί αν διαβιβάζονται πληροφορίες σχετικά με τα κονδύλια αυτά στην αρμόδια για την απαλλαγή αρχή, που είναι υπεύθυνη για την επικύρωση των λογαριασμών του ΕΤΑ·

Δήλωση αξιοπιστίας

9. επισημαίνει ότι, με εξαίρεση τα ακόλουθα προβλήματα [12], το Ελεγκτικό Συνέδριο θεωρεί ότι οι λογαριασμοί απεικονίζουν αξιόπιστα τα έσοδα και τις δαπάνες σε σχέση με τα έκτο, έβδομο, όγδοο, και ένατο ΕΤΑ:

α) τα ποσά που πρέπει να καταβληθούν στα ΕΤΑ δεν περιλαμβάνονται στον ισολογισμό της 31ης Δεκεμβρίου 2003 (27,5 εκατ. ευρώ)·

β) προκαταβολές (400 εκατ. ευρώ)·

γ) κονδύλια Stabex·

δ) κονδύλια που μεταβιβάστηκαν στην ΕΤΕπ και δεν χρησιμοποιήθηκαν (209 εκατ. ευρώ)·

10. επισημαίνει την άποψη του Ελεγκτικού Συνεδρίου, ότι ο Γενικός Γραμματέας του γραφείου συνεργασίας EuropeAid θα έπρεπε να εκφράσει επιφύλαξη στην ετήσια έκθεση δραστηριοτήτων και τη δήλωση σχετικά με τα χρέη και την ορθή χρήση των κονδυλίων Stabex, δεδομένου ότι τότε δεν είχε επαρκή πληροφόρηση για να συναγάγει τεκμηριωμένα συμπεράσματα·

11. επισημαίνει ότι, σε σχέση με τις υποκείμενες πράξεις, το Ελεγκτικό Συνέδριο φρονεί ότι τα έσοδα που καταχωρίστηκαν στους λογαριασμούς, τα ποσά που κατανεμήθηκαν στα ΕΤΑ, οι αναλήψεις υποχρεώσεων και οι πληρωμές στα πλαίσια του οικονομικού έτους είναι, στο σύνολό τους, νόμιμα και κανονικά· επισημαίνει ότι το Ελεγκτικό Συνέδριο διαμόρφωσε την άποψή του με βάση ανάλυση των συστημάτων και ελέγχων εποπτείας, τον οικονομικό έλεγχο διαφόρων πράξεων και την ανάλυση της ετήσιας έκθεσης δραστηριοτήτων και της δήλωσης του γενικού Γραμματέα του γραφείου συνεργασίας EuropeAid·

12. ζητεί από την Επιτροπή να αντιμετωπίσει τις ακόλουθες αδυναμίες που επισημαίνει το Ελεγκτικό Συνέδριο όσον αφορά τα συστήματα και τους ελέγχους εποπτείας:

α) οι επιπτώσεις από την εφαρμογή προτύπων εσωτερικού ελέγχου είναι περιορισμένες διότι η εφαρμογή τους στις αντιπροσωπείες συνδέεται με τη διαδικασία αποκέντρωσης·

β) τα σχέδια δράσης πρέπει να συνεχίζονται και να εφαρμόζονται πληρέστερα, ιδιαίτερα σε επίπεδο αντιπροσωπείας, προκειμένου να προσφέρουν ουσιαστικό μελλοντικό πλαίσιο για τα συστήματα και τους ελέγχους εποπτείας·

γ) τα συστήματα και οι έλεγχοι εποπτείας που καλύπτουν συμβάσεις και πληρωμές, αν και είναι γενικά καλοσχεδιασμένα, απαιτούν βελτιώσεις στην εφαρμογή τους·

Έκθεση δημοσιονομικής διαχείρισης

13. επισημαίνει ότι η έκθεση δημοσιονομικής διαχείρισης υποβλήθηκε αργά· εκφράζει ικανοποίηση για την ποσότητα και την ποιότητα των πληροφοριών που περιλαμβάνονται στην έκθεση δημοσιονομικής διαχείρισης, συμπεριλαμβανομένων των πληροφοριών που είχε ζητήσει ρητά το Κοινοβούλιο στη σύστασή του για την απαλλαγή για το 2002· ζητεί από την Επιτροπή να βελτιώσει περαιτέρω την έκθεση αυτή στο μέλλον, επιτρέποντας ιδιαίτερα τη σύγκριση των ποσών που διατίθενται σε έργα, της δημοσιονομικής στήριξης και της μη προγραμματίσιμης βοήθειας στο πλαίσιο του ένατου ΕΤΑ, με εκείνα των προηγούμενων ΕΤΑ και την απόκτηση μιας γενικής εικόνας του διοικητικού κόστους των ΕΤΑ·

Απόδοση ευθύνης

14. επισημαίνει ότι ενώ ο Επίτροπος ανάπτυξης και ανθρωπιστικής βοήθειας είναι υπεύθυνος για την πολιτική του ΕΤΑ, ο Επίτροπος εξωτερικών σχέσεων και ευρωπαϊκής πολιτικής γειτνίασης είναι υπεύθυνος για όλα τα γενικά ζητήματα πολιτικής και διαχείρισης σε σχέση με τη λειτουργία του EuropeAid, που εκτελεί το ΕΤΑ· επισημαίνει ότι ο Επίτροπος ανάπτυξης και ανθρωπιστικής βοήθειας είναι εξουσιοδοτημένος να λαμβάνει αποφάσεις σε σχέση με το ΕΤΑ και τις ειδικές γραμμές του προϋπολογισμού για τις οποίες έχει την ευθύνη· δεν είναι ακόμη πεπεισμένο ότι η "εξουσιοδότηση" αυτή θα επιτρέψει στον Επίτροπο ανάπτυξης να αναλάβει πλήρη πολιτική ευθύνη για την εκτέλεση των προγραμμάτων που χρηματοδοτούνται από το ΕΤΑ και την αναπτυξιακή πολιτική μέσω του EuropeAid, δεδομένου ότι το EuropeAid αναφέρεται στον Επίτροπο εξωτερικών σχέσεων και πολιτικής γειτνίασης· εξακολουθεί να ανησυχεί για το γεγονός ότι η έλλειψη σαφήνειας σχετικά με τις ευθύνες μπορεί να οδηγήσει σε σύγχυση όσον αφορά την απόδοση ευθύνης για το ΕΤΑ·

Η εκτέλεση και τα RAL

15. εκφράζει την ικανοποίησή του για την αύξηση στην εκτέλεση του προϋπολογισμού το 2003· επισημαίνει, ωστόσο, ότι με τη θέσπιση του ένατου ΕΤΑ και την ταχεία δέσμευση νέων κονδυλίων, το επίπεδο μη δαπανηθέντων πόρων (υπόλοιπα προς ρευστοποίηση ή RAL) αυξήθηκε σε περισσότερο από 1 δισ. ευρώ, από 8. 385 εκατ. ευρώ στο τέλος του 2002 σε 9. 410 εκατ. ευρώ στο τέλος του 2003· θεωρεί το επίπεδο αυτό απαράδεκτα υψηλό και καλεί την Επιτροπή να επιταχύνει την καταβολή των ενισχύσεων των ΕΤΑ·

16. επισημαίνει ότι η ταχεία εκτέλεση, αν και επιθυμητή, δεν επαρκεί για να θεωρηθεί ότι η απόδοση του ΕΤΑ έχει βελτιωθεί — απαιτείται βελτίωση και στην επίτευξη των στόχων· επισημαίνει τη σύγκριση μεταξύ στόχων και επιτυχιών που περιλαμβάνεται στην έκθεση δημοσιονομικής διαχείρισης αλλά ζητεί από την Επιτροπή να καταβάλει μεγαλύτερη προσπάθεια για τον καθορισμό αποτιμήσιμων στόχων όπως ορίζεται στο δημοσιονομικό κανονισμό·

17. επισημαίνει ότι ορισμένα κράτη μέλη δεν κατέβαλαν πλήρως τη συνεισφορά τους το 2003, γεγονός που, σε συνδυασμό με μια πληρωμή στο παγκόσμιο Ταμείο Υγείας, προκάλεσε έλλειψη ρευστότητας στην Επιτροπή και την υποχρέωσε να αναβάλει πληρωμές· καλεί τα κράτη μέλη να σέβονται τις νομικές υποχρεώσεις τους όσον αφορά τις συνεισφορές στο ΕΤΑ·

Δημοσιονομική στήριξη

18. σημειώνει την αυξανόμενη σπουδαιότητα της στήριξης του προϋπολογισμού, η οποία ανήλθε σε 390 εκατ. ευρώ που κατανεμήθηκαν το 2003 σε 19 χώρες ΑΚΕ· αναγνωρίζει ότι η δημοσιονομική στήριξη μπορεί να συμβάλει αποτελεσματικά στην υλοποίηση των στόχων της μείωσης της φτώχειας και της βελτίωσης της διαχείρισης των δημόσιων οικονομικών των δικαιούχων χωρών, ιδίως μέσω της καλλιέργειας σε αυτές του "αισθήματος της ιδίας ευθύνης"· υπογραμμίζει τη σπουδαιότητα της "προσέγγισης των μεταβλητών δόσεων"· παροτρύνει την Επιτροπή να βελτιώσει τα μέσα που διαθέτει για την αξιολόγηση των οικονομικών μεταρρυθμίσεων και της ποιότητας της διαχείρισης των δημοσίων οικονομικών ως προϋποθέσεων για την επιλεξιμότητα για στήριξη του προϋπολογισμού·

19. κατανοεί ότι όταν διατίθενται κονδύλια δημοσιονομικής στήριξης σε κράτη ΑΚΕ, δαπανώνται και ελέγχονται με εθνικές διαδικασίες και όχι από το ΕΤΑ· γνωρίζει ότι τούτο επιβάλλει την αλλαγή των διαδικασιών παρακολούθησης της Επιτροπής, από τους καθιερωμένους ελέγχους και τις επαληθεύσεις συναλλαγών σε μια αξιολόγηση της κατάστασης όσον αφορά τη διαχείριση των δημόσιων οικονομικών, με βάση τα στοιχεία από την εποπτεία και δείκτες απόδοσης·

20. επισημαίνει, ωστόσο, ότι το Ελεγκτικό Συνέδριο παρατηρεί και πάλι πως τα κριτήρια για τη διάθεση κονδυλίων δημοσιονομικής στήριξης συνίστανται ως επί το πλείστον σε μακροοικονομικούς δείκτες που παρέχουν ένα μέρος μόνο των πληροφοριών σχετικά με τη διαχείριση των δημοσίων κονδυλίων· υπενθυμίζει το αίτημά του που περιλαμβάνεται στην έκθεση για την απαλλαγή του 2002, σχετικά με την εκτίμηση του βαθμού στον οποίο ικανοποιήθηκαν οι τρεις όροι που καθορίζονται στο άρθρο 61, παράγραφος 2, της συμφωνίας του Κοτονού [13] συμφωνεί με το Ελεγκτικό Συνέδριο ότι οι εκτιμήσεις θα πρέπει να είναι διαρθρωμένες με βάση καθένα από τα κριτήρια αυτά·

21. επισημαίνει ότι οι άλλοι χορηγοί επίσης αυξάνουν τη χρήση της δημοσιονομικής στήριξης και ότι η Επιτροπή συνεργάζεται με τέτοιους χορηγούς, και ιδιαίτερα την Παγκόσμια Τράπεζα, στην ανάπτυξη δεικτών για την αξιολόγηση της απόδοσης της διαχείρισης δημόσιων οικονομικών· επισημαίνει τις πληροφορίες που παρέχει η Επιτροπή αποκρινόμενη στο αίτημα που περιλαμβάνεται στην απαλλαγή για το 2002 για την υποβολή έκθεσης σχετικά με την κατάσταση όσον αφορά το έργο στο πλαίσιο του προγράμματος δημόσιων δαπανών και δημοσιονομικής ευθύνης για την ανάπτυξη δεικτών απόδοσης για τη διαχείριση των δημόσιων οικονομικών; επισημαίνει την επιβεβαίωση της Επιτροπής ότι συμφωνήθηκε καταρχήν ένα πλαίσιο στα τέλη του 2004 και ότι έως τον Ιούνιο του 2005 θα ληφθεί απόφαση σχετικά με την ολοκλήρωση του αναλυτικού πλαισίου· ζητεί να ενημερωθεί εκ νέου έως την 1η Σεπτεμβρίου 2005 σχετικά με το επιτελούμενο έργο στο πλαίσιο του προγράμματος·

Ανώτατα Ελεγκτικά Όργανα

22. υπενθυμίζει τη σημασία που αποδίδουν, το Κοινοβούλιο, το Συμβούλιο και το Ελεγκτικό Συνέδριο στη συμμετοχή των ανώτατων ελεγκτικών οργάνων (ΑΕΟ) των χωρών ΑΚΕ στον έλεγχο του ΕΤΑ [14];

23. επισημαίνει ότι οι πληροφορίες που παρέχει η Επιτροπή στην έκθεσή της για τη δημοσιονομική διαχείριση σχετικά με τα ποσά που δαπανήθηκαν σε προγράμματα με τη συμμετοχή των ΑΕΟ κατά το οικονομικό έτος 2003, σύμφωνα με το αίτημα του Κοινοβουλίου στην έκθεσή του για την απαλλαγή του 2002·

24. επισημαίνει ότι η Επιτροπή μελετά διάφορους τρόπους για την υποστήριξη και την προώθηση του ρόλου των ΑΕΟ στις χώρες ΑΚΕ· ζητεί τη διεξαγωγή αξιολόγησης των διαφόρων επιλογών που εξετάζονται, έγκαιρα για την προσεχή διαδικασία απαλλαγής·

Εγγραφή στον προϋπολογισμό

25. θεωρεί ότι η εγγραφή του ΕΤΑ στον προϋπολογισμό θα εξαλείψει πολλές από τις περιπλοκές και τις δυσκολίες στην εκτέλεση των διαδοχικών ΕΤΑ, θα συμβάλει στην επιτάχυνση της ρευστοποίησής τους και θα εξαλείψει το υφιστάμενο δημοκρατικό έλλειμμα· θεωρεί ότι το ζήτημα αυτό θα πρέπει να αντιμετωπιστεί στο πλαίσιο της συζήτησης για τις νέες δημοσιονομικές προοπτικές·

Διεκπεραίωση της διαχειριστικής βοήθειας και στήριξης

26. υποστηρίζει τη διεκπεραίωση των πόρων και την κατανομή εξουσιών λήψης αποφάσεων στις αντιπροσωπείες της Επιτροπής· αναμένει ότι η νέα αυτή οργανωτική δομή θα συμβάλει σε ακόμη υψηλότερα επίπεδα αναλήψεων υποχρεώσεων και πληρωμών από εκείνα που πέτυχε η Επιτροπή το 2003·

27. κατανοεί, ωστόσο, ότι εκτός από πλεονεκτήματα, η νέα διάρθρωση έχει και κινδύνους· βρίσκει χρήσιμο το εσωτερικό έγγραφο εργασίας της Επιτροπής "Σκιαγράφηση των κινδύνων σε σχέση με την εξωτερική βοήθεια"·

28. επισημαίνει την έκθεση της Επιτροπής σχετικά με την αξιολόγηση της διαδικασίας διεκπεραίωσης [15] γνωρίζει ότι η αποκέντρωση έχει σχεδόν ολοκληρωθεί· ζητεί διαβεβαίωση ότι η διεκπεραίωση των πόρων και η ανάθεση εξουσιών λήψης αποφάσεων στις αντιπροσωπείες θα συνοδεύεται από κατάλληλους ελέγχους· ζητεί την έγκαιρη υποβολή έκθεσης για την προσεχή διαδικασία απαλλαγής, όπου να σκιαγραφείται η κατάσταση όσον αφορά τη διαδικασία διανομής και να περιγράφονται τα αναμενόμενα πλεονεκτήματα με μετρήσιμους δείκτες, να αναφέρονται τα πλεονεκτήματα που έχουν εξασφαλιστεί ως τώρα και να περιγράφονται λεπτομερώς οι δομές ελέγχου των αντιπροσωπειών, συμπεριλαμβανομένης της κατάστασης όσον αφορά την υιοθέτηση των προτύπων εσωτερικού ελέγχου·

29. επισημαίνει τη διαβεβαίωση της Επιτροπής ότι διαθέτει στις αντιπροσωπείες αρκετό προσωπικό, επαρκώς καταρτισμένο και εκπαιδευμένο στη δημοσιονομική διαχείριση· επισημαίνει, όμως, και ότι η Επιτροπή βρίσκεται στο απόλυτο κατώτερο όριο όσον αφορά το ποσοστό προσωπικού που διαχειρίζεται 10 εκατ. ευρώ σε σύγκριση με τους άλλους κύριους χορηγούς·

30. σημειώνει τους κινδύνους που εγκυμονεί η διαδικασία κατανομής αρμοδιοτήτων των αντιπροσωπειών της Επιτροπής στις χώρες ΑΚΕ, όπως οι δυσκολίες εξεύρεσης κατάλληλου προσωπικού και η πιθανότητα μη ενιαίας ερμηνείας των κανόνων μεταξύ των αντιπροσωπειών της Επιτροπής· υπογραμμίζει την ανάγκη βελτίωσης των κανόνων και επίτευξης ισορροπίας μεταξύ, αφενός, της ενίσχυσης των μηχανισμών ελέγχου και της ανάγκης υποβολής εκθέσεων και, αφετέρου, της θέσπισης αποτελεσματικών και ταχέων διαδικασιών λήψης αποφάσεων που να εστιάζουν τις κύριες αποφάσεις στα σχέδια των αντιπροσωπειών·

Κονδύλια Stabex

31. επισημαίνει ότι η Επιτροπή προέβη σε απογραφή των κονδυλίων Stabex το 2003, η οποία έδειξε ότι περίπου 700 εκατ. ευρώ δεν έχουν δεσμευτεί ακόμη στους τοπικούς λογαριασμούς των αποδεκτριών χωρών· επισημαίνει ότι μολονότι κονδύλια από τους λογαριασμούς αυτούς έχουν μεταβιβαστεί στις αποδέκτριες χώρες και έχουν αφαιρεθεί επισήμως από τους λογαριασμούς του ΕΤΑ, η Επιτροπή εξακολουθεί να φέρει μερίδιο της ευθύνης για αυτά και να διατηρεί τον έλεγχο της ορθής τους χρήσης· επισημαίνει την παρατήρηση του Ελεγκτικού Συνεδρίου ότι η Επιτροπή δεν είναι σε θέση, λόγω ελλιπούς εποπτείας, να ελέγξει τη χρήση των κονδυλίων· επισημαίνει ότι η Επιτροπή προτίθεται να καθιερώσει καλύτερες διαδικασίες εποπτείας έως το 2004, οι οποίες θα εφαρμοστούν πλήρως έως το 2005· καλεί την Επιτροπή να συνεργαστεί με τις αποδέκτριες χώρες για τη βελτίωση της εποπτείας και να διασφαλίσει τη δέσμευση των εκκρεμών κονδυλίων το ταχύτερο δυνατόν·

Αξιολόγηση

32. εκφράζει την ικανοποίησή του για τις προσπάθειες της Επιτροπής στον τομέα του εσωτερικού ελέγχου, που της επέτρεψαν να ανταποκριθεί στα περισσότερα από τα πρότυπα· εκφράζει, ωστόσο, την ανησυχία του για την αδυναμία της Επιτροπής να ανταποκριθεί στο πρότυπο 23 σχετικά με την αξιολόγηση, λόγω έλλειψης δυνατοτήτων· ζητεί από την Επιτροπή να αναφέρει με ποιο τρόπο προτίθεται να διασφαλίσει την ορθή διεξαγωγή της αξιολόγησης και να δώσει τη σχετική συνέχεια, και να αναφέρει πότε θα είναι σε θέση να ανταποκριθεί στο πρότυπο·

Προθεσμίες

33. ζητεί από την Επιτροπή να υποβάλει — και από το Συμβούλιο να εγκρίνει — την ακόλουθη πρόταση για την τροποποίηση της πρώτης πρότασης του άρθρου 119 παράγραφος 1 του δημοσιονομικού κανονισμού:

"Με βάση σύσταση του Συμβουλίου που εγκρίνεται με ειδική πλειοψηφία, το Ευρωπαϊκό Κοινοβούλιο χορηγεί απαλλαγή στην Επιτροπή για τη δημοσιονομική εκτέλεση κατά το οικονομικό έτος Ν, των πόρων του ΕΤΑ, που διαχειρίζεται σύμφωνα με το άρθρο 1 παράγραφος 2 πριν από τις 30 Ιουνίου του έτους Ν +2".

[1] EE C 293 της 30.11.2004, σ. 315.

[2] EE C 293 της 30.11.2004, σ. 327.

[3] ΕΕ C 277 της 1.10.2002, σ. 130.

[4] Κείμενα που εγκρίθηκαν P5_TA(2004) 0367.

[5] ΕΕ L 156 της 29.5.1998, σ. 108.

[6] ΕΕ L 317 της 15.12.2000, σ. 355.

[7] ΕΕ L 191 της 7.7.1998, σ. 53.

[8] ΕΕ L 83 της 1.4.2003, σ. 1.

[9] Ανακοίνωση προς την Επιτροπή για τη διαχείριση της εξωτερικής βοήθειας, που εγκρίθηκε από την Επιτροπή στις 16 Μαΐου 2000.

[10] Δήλωση του Συμβουλίου και της Επιτροπής για την αναπτυξιακή πολιτική της Ευρωπαϊκής Κοινότητας, που ενέκρινε το Συμβούλιο Γενικών Υποθέσεων (Ανάπτυξη) στις 10 Νοεμβρίου 2000.

[11] ΕΕ L 317 της 15.12.2000, σ. 3.

[12] Ελεγκτικό Συνέδριο, ετήσια έκθεση για το οικονομικό έτος 2003, σ. 387.

[13] Χορήγηση άμεσης δημοσιονομικής ενίσχυσης για τη στήριξη μακροοοικονομικών ή τομεακών μεταρρυθμίσεων, σε περίπτωση που:α)η διαχείριση των δημόσιων δαπανών είναι επαρκώς διαφανής, ελεγχόμενη και αποτελεσματική·β)η ίδια η χώρα έχει χαράξει και έχει θέσει σε εφαρμογή μακροοικονομικές ή τομεακές πολιτικές στις οποίες έχουν συμφωνήσει οι κύριοι χορηγοί της, καιγ)οι δημόσιες συμβάσεις είναι ανοικτές και διαφανείς.

[14] Βλέπε παραγράφους 21 έως 24 του ψηφίσματος που περιλαμβάνει τις παρατηρήσεις οι οποίες συνοδεύουν την απόφαση σχετικά με τη χορήγηση απαλλαγής στην Επιτροπή όσον αφορά την εκτέλεση του έκτου, έβδομου και όγδοου Ευρωπαϊκού Ταμείου Ανάπτυξης για το οικονομικό έτος 2002 (ΕΕ L 330 της 4.11.2004, σ. 128).

[15] SEC(2004) 0561 της 6.5.2004.

--------------------------------------------------